Ma en haar negeling vorder goedDie ma en haar negeling word in die Ain Borja-kliniek in Casablanca behandel. (Foto: AFP) Die vrou van Mali wat in Marokko aan ŉ negeling geboorte gegee het, vorder goed en die babatjies sterk in broeikaste aan. So ŉ geval van meerlinggeboortes is “uiters skaars en buitengewoon”, het prof. Youssef Alaoui, mediese direkteur van die Ain Borja-kliniek in Casablanca, gesê. Volgens Alaoui vorder die 25-jarige Halima Cisse goed en sal haar babatjies, wat tussen 500 g en 1 kg by geboorte geweeg het, vir “twee tot drie maande” in broeikaste vir behandeling moet bly. Cisse was 25 weke swanger toe sy opgeneem is en mediese personeel het volgens Alaoui daarin geslaag om haar termyn tot 30 weke te verleng tot sy kontraksies begin kry het. ŉ Mediese span van tien dokters wat deur 25 paramedici bygestaan is, is gereed gekry vir die bevalling van die vyf dogtertjies en vier seuntjies. Die regering van Mali het Cisse op 30 Maart vir beter sorg na Marokko gevlieg. Cisse het gedink sy verwag ŉ seweling. Die babas is Dinsdag deur middel van ŉ keisersnee in die lewe gebring. Volgens mediaberigte in Mali was dokters bekommerd oor Cisse se gesondheid, asook die kans op oorlewing van haar babas. Die geverifieerde wêreldrekord vir die meeste lewende geboortes is agt. Nadya Suleman, ŉ Amerikaanse vrou, het in 2009 op 33-jarige ouderdom aan ŉ agtling geboorte gegee en die bynaam “Octomum” gekry. VIDEO: A Moroccan clinic cares for nonuplets in incubators. Their mother is a Malian woman who was flown to Morocco for care by Mali's government pic.twitter.com/F1vLBUlu8O — AFP News Agency (@AFP) May 7, 2021